Karjäär

Karjäär ehk töökäik ehk teenistuskäik on inimese elukestev haridus- ja tööalane areng kõigi inimese elu rollide omavahelises kooskõlas. Traditsiooniliselt on karjääriks nimetatud tõusu ametiredelil, edu saavutamist elus. Tänapäeval tähendab karjäär õnnelikku elu tervikuna, iseendaga kooskõlas olemist ning arenemist oma elutähtsates valikutes. Olgu siis tegu õppimise, isiksusliku arengu, töö või hobidega. 21. sajandil on karjääri mõiste märgatavalt laienenud – ühesuunalise alt üles liikumise asemel hõlmab sõna "karjäär" eneseteostust, elukutsevalikut, astumist tööellu, koolitustel osalemist, pensionile jäämist ning tegevust pensionipõlveski. Karjääri võib vaadelda kui teed, mis saab alguse juba lapseeas ning mida pole võimalik täielikult ette planeerida, vaid millega tegelemine on pidev ja pikaajaline protsess. Seega tähendab karjäär rahuldust pakkuvat eneseteostust läbi kogu elu – hariduse omandamist, sh erialavalikut, astumist tööellu ning tasakaalustatud töö- ja isikliku elu rollide täitmist. Karjääriplaneerimine ehk karjääri kujundamine on enda elu juhtimine ja kujundamine. Karjääriplaneerimiseks on oluline tundma õppida iseennast, seejärel uurida ja analüüsida haridus- ja töövõimalusi, otsustada, milline on sellel perioodil kõige sobilikum valik, ning tegutseda. Karjääri kujundamisel saavad abiks olla karjäärinõustajad ja -spetsialistid. Karjäärispetsialisti kutset saab taotleda Eesti Karjäärinõustajate Ühingust. Karjäärinõustamine on inimese toetamine teadlike karjääriotsuste tegemisel ja elluviimisel. Nõustamine loob eeldused oma võimete ja võimaluste paremaks analüüsiks, et tuginedes elukestva õppe põhimõtetele planeerida ja ellu viia isiklikku karjääriplaani. Inimese elutsükli järgi võib karjääri jagada neljaks etapiks: karjääri uurimine – hariduse ja oskuste omandamine, võimaluste uurimine ning esimene püsivam töö; karjääri rajamine – elukutse valimine ja töö valitud erialal, sageli ka pere loomine; karjääri säilitamine – püüdlus hoida ja säilitada oma positsiooni ja tulemuslikkust; samas soov suurema iseseisvuse ja uute rollide järele; tagasitõmbumine – töökoormuse vähenemine ning elu jooksul kogutud teadmiste, oskuste ja kogemuste kasutamine; ettevalmistus pensionile minekuks, rohkem aega hobideks. Inimene võib elu jooksul liikuda erinevat karjääriteed või rada mööda, lähtudes oma soovidest, vajadustest ja võimalustest: vertikaalne karjäär –  inimene liigub organisatsiooni erinevate tasandite vahel ülespoole (edutamine, kõrgem võimutasand ja -ulatus) või allapoole (taandamine, madalam võimutasand ja -ulatus); horisontaalne karjäär –  inimene vahetab töövaldkonda otseselt ametiredelil tõusmata; tööülesannete muutus võimaldab omandada uusi oskusi ja teadmisi; ametikohasisene karjäär –  inimene saab üha paremaks oma ala asjatundjaks; see tähendab pidevat juurde õppimist, silmaringi avardamist ja enda proovile panekut oma valdkonnas;  kaleidoskoopkarjäär – karjäär koosneb erinevatest tööalastest rollidest, rõhuasetuse muutudes muutub nende rollide osakaal; kannapööretega karjäär –  inimene otsustab hakata tegema midagi täiesti uut, näiteks õpib hoopis uue eriala, hakkab vabakutseliseks või ettevõtjaks ning realiseerib oma unistused. Sobiva karjääritee leidmine algab inimesest endast. Mida teadlikumaks saab inimene iseendast (mida ma tunnen, kuidas ma mõtlen, kuidas tavatsen käituda, mis mulle meeldib ja mis ei meeldi), seda suuremat võimaluste paletti hakkab ta enda ümber nägema. Karjäärinõustamine https://web.archive.org/web/20190902082333/http://www.rajaleidja.ee/karjaar-karjaariplaneerimine-karjaariteenused-3/%26parent_id%3D98708, Rajaleidja, Suunajale, 02.03.2018 "Kuidas võita maailma parim töökoht?" Saar, T., 06.03.2018 https://web.archive.org/web/20180212153415/http://rajaleidja.ee/karjaariplaneerimine-2/, Rajaleidja, Suunajale, 02.03.2018 http://kny.ee/karjaarispetsialisti-kutse/karjaarispetsialisti-kutse/, KNÜ, Karjäärispetsialisti kutse, 06.03.2018 https://www.tudengiveeb.ee/et/esileht/toeoeturule-sisenemine/29-karjaeaer-sinu-elutee/154-karjaeaer-inimese-elutee[alaline kõdulink], Tudengiveeb, Tööturg ja ettevõtlus, 06.03.2018 https://web.archive.org/web/20180302164846/http://www.rajaleidja.ee/karjaariteed-2/, Rajaleidja, Täiskasvanule, 02.03.2018 "Kuidas võta maailma parim töökoht?", Saar, T., 06.03.2018 Saar, T., 2005. "Kuidas võita maailma parim töökoht". Tallinn: Eesti Ekspressi Kirjastus Saar, T., 2006. "Karjääri keerdtrepp. Kuidas luua endale meelepärast tööelu?". Tallinn: Äripäeva Kirjastus Saar, T., 2009. "Tee unistuste töökohani". Tallinn: Eesti Ekspressi Kirjastus Fried, J. & Hansson D. H., 2011. "Teistpidi Töö". Tallinn: Äripäev Saar-Veelmaa, T., 2016. "Tööga õnnelikuks". Hea lugu [www.minukarjäär.ee] Tudengiveeb Persoonibrändi agentuur [www.tootukassa.ee]